
Comisia pentru Buget,

Finanţe şi Bănci
Bucureşti, 17.02.2022 

Nr. 4c-2/ 126
PLx. 499/2020
BIROULUI  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra proiectului de Lege pentru respingerea Ordonanţei de urgenţã a Guvernului nr.129/2020 pentru modificarea Ordonanţei de urgenţă a Guvernului nr.60/2009 privind unele măsuri în vederea implementării programului "O familie, o casă",  trimis spre dezbatere pe fond, în procedură de urgență, cu adresa nr.PLx.499/2020, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

PREŞEDINTE

Bogdan-Iulian HUŢUCĂ
Parlamentul României

Comisia pentru Buget,

Finanţe şi Bănci
Bucureşti, 17.02.2022 

Nr. 4c-2/ 126
PLx. 499/2020
RAPORT
asupra proiectului de Lege pentru respingerea Ordonanţei de urgenţã a Guvernului nr.129/2020 pentru modificarea Ordonanţei de urgenţă a Guvernului nr.60/2009 privind unele măsuri în vederea implementării programului "O familie, o casă"
În conformitate cu prevederile art. 95 și 117 alin.(1) din Regulamentul Camerei Deputaţilor, republicat, cu modificările și completările ulterioare, Comisia pentru buget, finanţe şi bănci a fost sesizată spre dezbatere pe fond, în procedură de urgență, cu proiectul de Lege pentru respingerea Ordonanţei de urgenţã a Guvernului nr.129/2020 pentru modificarea Ordonanţei de urgenţă a Guvernului nr.60/2009 privind unele măsuri în vederea implementării programului "O familie, o casă".

Senatul, în calitate de primă Cameră sesizată, a adoptat proiectul de Lege privind respingerea Ordonanţei de urgenţã a Guvernului nr.129/2020, în ședința din data de 2 septembrie 2020.
Conform prevederilor art. 75 din Constituţia României, republicată, şi ale art. 92 alin.(9) din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Membrii comisiei au examinat proiectul de Lege și avizele favorabile ale Consiliului Legislativ, Consiliului Economic și Social, Comisiei pentru drepturile omului, culte şi problemele minorităţilor naţionale, Comisiei pentru sănătate şi familie și Comisiei pentru egalitatea de şanse pentru femei şi bărbaţi.

Proiectul de Lege supus dezbaterii are ca obiect de reglementare aprobarea programului guvernamental „Noua casă”, care facilitează accesul persoanelor fizice la achiziţia unei locuinţe, prin contractarea de credite garantate de stat. Beneficiarii pot achiziționa prin acest program: locuințe noi, locuinţe consolidate și alte categorii de locuințe, recepționate la terminarea lucrărilor de construcții noi sau de intervenție în vederea consolidării și/sau reducerii riscului seismic, cu mai mult de 5 ani înainte de data solicitării creditului garantat. 
Programul Noua Casă diferențiază locuințele în funcție de preț în contextul cerințelor legate de categoria locuinței, avansul minim obligatoriu şi procentul maxim de garantare astfel: 

· cu un preț de maxim 70.000 Euro - majoritatea locuințelor achiziționate prin Program, noi, vechi sau consolidate. Pentru acestea avansul minim obligatoriu este de 5% iar procentul maxim de garantare de 50%. 

· cu un preț cuprins între 70.001 Euro -140.000 Euro - locuințe noi, inclusiv cele construite prin programele ANL, pentru care documentele de recepție la terminarea lucrărilor de construcții s-au semnat cu cel mult 5 ani înainte de data solicitării creditului garantat. Pentru acestea avansul minim obligatoriu este de 15% iar procentul maxim de garantare de 60%.

Programul permite şi achiziționarea unor proprietăți cu valori ce depăşesc 70.000/140.000 euro cu condiția achitării diferenței din surse proprii.

În conformitate cu prevederile art.62, art.54 alin.(3) și art 131 alin.(1) din Regulamentul Camerei Deputaţilor, republicat, cu modificările și completările ulterioare, membrii Comisiei au examinat proiectul de Lege menţionat mai sus, în şedinţa cu prezență fizică și online din data de 16 februarie 2022.
La ședința comisiei, deputații și-au înregistrat prezența conform listei de prezență.
La dezbaterea proiectului de lege au participat, în calitate de invitați, domnul Lucian - Ovidiu Heiuș – secretar de stat în cadrul Ministerului Finanțelor și domnul Dumitru Nancu – director general al Fondului Național de Garantare a Creditelor pentru Întreprinderile Mici și Mijlocii.

      În urma dezbaterii proiectului de lege şi a opiniilor exprimate, deputații au hotărât cu majoritate de voturi, să propună plenului Camerei Deputaţilor, un raport de adoptare a proiectului de Lege pentru adoptarea Ordonanţei de urgenţã a Guvernului nr.129/2020 pentru modificarea Ordonanţei de urgenţă a Guvernului nr.60/2009 privind unele măsuri în vederea implementării programului "O familie, o casă", cu amendamentele admise prezentate în Anexă.

În raport cu obiectul şi conţinutul său, proiectul de Lege face parte din categoria legilor ordinare.
	PREŞEDINTE,

Bogdan-Iulian HUŢUCĂ
	SECRETAR,

Iulius-Marian FIRCZAK


Şef serviciu

Giorgiana Ene

Consilier parlamentar
Alexandra Nistor
Anexă

AMENDAMENTE ADMISE
În urma examinării, Comisia propune adoptarea proiectului de Lege, cu următoarele amendamente:

	Nr. Crt.
	Text adoptat de Senat
	Amendamente admise/Autor
	Motivația

	1. 
	Titlul Legii

LEGE

privind respingerea Ordonanţei de urgenţă a Guvernului nr.129/2020 pentru modificarea Ordonanţei de urgenţă a Guvernului nr.60/2009 privind unele măsuri în vederea implementării programului „O familie, o casă"
	Titlul Legii

LEGE

privind adoptarea Ordonanţei de urgenţă a Guvernului nr.129/2020 pentru modificarea Ordonanţei de urgenţă a Guvernului nr.60/2009 privind unele măsuri în vederea implementării programului „O familie, o casă"
Autor: Miklós Zoltán, deputat UDMR
	Respingerea OUG nr. 129/2020 ar însemna bulversarea întregului program de achiziționare de locuințe, afectând beneficiari, și instituții de credit partenere deopotrivă, cu riscul de a crea blocaje într-un sistem deja bine conturat și care de peste un deceniu înregistrează rezultate foarte bune. 

Revenirea la prevederile legale în vigoare înainte de adoptarea OUG nr. 129/2000 pune în situații fără ieșire familiile ale căror cereri se află în curs de aprobare sau care intenționează să depună cereri în acest an și care nu se încadrează în plafoanele de venituri prevăzute. 

De altfel, la un venit salarial mediu net de circa 3.800 de lei (potrivit datelor statistice publicate de INS decembrie 2021), programul ar fi practic blocat, iar familiilor tinere cu sau fără copii le-ar fi imposibil să achiziționeze locuințe cu garanția statului. Or, în situația actuală a României, această abordare este în contradicție cu măsurile pe care trebuie luate de urgență în vederea stopării declinului demografic.

	2. 
	Articol unic.- Se respinge Ordonanţa de urgenţă a Guvernului nr. 129 din 31 iulie 2020 pentru modificarea Ordonanţei de urgenţă a Guvernului nr. 60/2009 privind unele măsuri în vederea implementării programului „O familie, o casă”, publicată în Monitorul Oficial al României, Partea I, nr.704 din 5 august 2020.
	Articol unic.- Se adoptă Ordonanţa de urgenţă a Guvernului nr. 129 din 31 iulie 2020 pentru modificarea Ordonanţei de urgenţă a Guvernului nr. 60/2009 privind unele măsuri în vederea implementării programului „O familie, o casă”, publicată în Monitorul Oficial al României, Partea I, nr.704 din 5 august 2020.
Autor: Miklós Zoltán, deputat UDMR
	Respingerea OUG nr. 129/2020 ar însemna bulversarea întregului program de achiziționare de locuințe, afectând beneficiari, și instituții de credit partenere deopotrivă, cu riscul de a crea blocaje într-un sistem deja bine conturat și care de peste un deceniu înregistrează rezultate foarte bune. 

Revenirea la prevederile legale în vigoare înainte de adoptarea OUG nr. 129/2000 pune în situații fără ieșire familiile ale căror cereri se află în curs de aprobare sau care intenționează să depună cereri în acest an și care nu se încadrează în plafoanele de venituri prevăzute. 

De altfel, la un venit salarial mediu net de circa 3.800 de lei (potrivit datelor statistice publicate de INS decembrie 2021), programul ar fi practic blocat, iar familiilor tinere cu sau fără copii le-ar fi imposibil să achiziționeze locuințe cu garanția statului. Or, în situația actuală a României, această abordare este în contradicție cu măsurile pe care trebuie luate de urgență în vederea stopării declinului demografic.

